
PARLAMENTUL ROMÂNIEI

CAMERA DEPUTAŢILOR

Comisia juridică, de disciplină şi
Comisia pentru drepturile omului, 
            imunităţi



culte şi problemele minorităţilor

       Nr.31/421 din 3 mai 2007
        Nr.25/262 din 3 mai 2007
BIROUL PERMANENT

AL

CAMEREI DEPUTAŢILOR

Vă înaintăm alăturat RAPORUL COMUN asupra propunerii legislative privind limitarea temporară a accesului la demnităţi şi funcţii publice pentru persoanele care au făcut parte din structurile de putere ale regimului comunist, trimisă spre dezbatere în fond Comisiei juridice, de disciplină şi imunităţi şi Comisiei pentru drepturile omului, culte şi problemele minorităţilor naţionale, cu adresa nr. PL-x 240 din 11 aprilie 2007 şi înregistrat cu nr.31/421, respectiv nr.25/262 din 11 aprilie 2007.


În raport de obiectul şi conţinutul său, propunerea legislativă face parte din categoria legilor organice.

PREŞEDINTE




 PREŞEDINTE
Sergiu ANDON




 Nicolae PĂUN

PARLAMENTUL ROMÂNIEI

CAMERA DEPUTAŢILOR
COMISIA JURIDICĂ,

      COMISIA PENTRU 

DE DISCIPLINĂ ŞI IMUNITĂŢI         DREPTURILE OMULUI,







      CULTE ŞI PROBLEMELE






      MINORITĂŢILOR 







      NAŢIONALE


Nr.31/421 din 3 mai 2007

      Nr.25/262 din 3 mai 2007







      Nr. Pl-x 240/2007
RAPORT COMUN
asupra propunerii legislative privind limitarea temporară a accesului la demnităţi şi funcţii publice pentru persoanele care au făcut parte din structurile de putere ale regimului comunist


      În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru drepturile omului, culte şi problemele minorităţilor naţionale au fost sesizate spre dezbatere, în fond, cu propunerea legislativă privind limitarea temporară a accesului la demnităţi şi funcţii publice pentru persoanele care au făcut parte din structurile de putere ale regimului comunist, trimisă cu adresa nr.Pl-x 240 din 10 aprilie 2007, înregistrată cu nr.31/421 din 11 aprilie 2007, respective nr.25/262 din 11 aprilie 2007.


      Potrivit prevederilor art.75din Constituţia României,  republicată şi ale art.92 alin.(9) pct.2 din Regulamentul  Camerei  Deputaţilor, republicat, Camera Deputaţilor este Cameră decizională.



Senatul, în calitate de prima Cameră sesizată, a respins propunerea legislativă în şedinţa din 29 martie 2007.



Comisia pentru administraţie publică, amenajarea teritoriului şi echilibru ecologic, a avizat nefavorabil propunerea legislativă, cu avizul, transmis cu adresa nr.26/1563 din 24 aprilie 2007.



Consiliul Legislativ a avizat negativ propunerea legislativă, conform avizului nr.1557/17.11.2006.


Guvernul, prin punctul de vedere, transmis cu adresa nr.3677 din 5.12.2006, nu susţine adoptarea acestei iniţiative legislative.


Propunerea legislativă supusă dezbaterii are ca obiect de reglementare limitarea temporară a accesului la demnităţi şi funcţii publice a persoanelor care au făcut parte din structurile de putere ale regimului comunist.



În conformitate cu prevederile art.61 din Regulamentul Camerei Deputaţilor, membrii celor două Comisii au examinat propunerea legislativă mai sus menţionată în şedinţa comună din 3 mai 2007. Iniţiatorul propunerii legislative, domnul deputat Mircia Giurgiu, deşi a fost invitat nu a participat la dezbateri.



Cu prilejul dezbaterilor, membrii Comisiilor au constatat că, prin conţinutul, propunerea legislativă încalcă Constituţia României, republicată. În acest sens, s-a reţinut faptul că sunt încălcate mai multe drepturi fundamentale care, prin raportare la instrumentele juridice internaţionale existente în materia drepturilor omului, sunt acceptate ca reglementări fundamentale  şi de Uniunea Europeană, şi la care România este parte, în special a celor statuate la nivelul Organizaţiei Naţiunilor Unite şi la cel al Consiliului Europei. Astfel, se încalcă prevederile art.19, 20 şi 21 din Declaraţia Universală a Drepturilor Omului, care proclamă dreptul oricărei personae de a participa la conducerea treburilor publice ale ţării sale, dreptul de a avea acces în condiţii de egalitate la funcţiile publice ale ţării, precum şi faptul că voinţa poporului trebuie să fie exprimată prin alegeri libere, prin sufragiul universal şi egal.

       De asemenea, s-a constatat că se încalcă art.19 şi art.25 din Pactul Internaţional cu privire la drepturile civile şi politice, ratificat de România, care consfinţeşte dreptul de a lua parte la conducerea treburilor publice, de a fi ales în cadrul unui sufragiu universal şi egal, de a avea acces, în condiţii de egalitate, la funcţiile din ţara sa, interzicând orice discriminare şi garantând tuturor persoanelor o ocrotire egală şi eficace contra oricărei discriminări printre altele din cauza opiniei politice sau a altei opinii. Or, potrivit art.20 alin.(1) din Constituţia României, republicată, “Dispoziţiile constituţionale privind drepturile şi libertăţile cetăţenilor vor fi interpretate
şi aplicate în concordanţă cu Declaraţia Universală a Drepturilor Omului, cu pactele şi cu celelalte tratate la care România este parte”.



În acelaşi timp, se încalcă Convenţia europeană pentru apărarea drepturilor omului şi a libertăţilor fundamentale, adoptată de Consiliul Europei încă din 1950, şi ratificată de România, care recunoaşte, conform art.9 - art.11 şi art.14, dreptul la libertatea de gândire şi de a avea convingerile sale, libertatea de exprimare şi de opinie, libertatea de întrunire şi de asociere, prevăzându-se expres că exercitarea acestora trebuie recunoscută fără nici o deosebire bazată pe opinii politice sau orice alte opinii.


S-a constatat, totodată, că prin prevederile iniţiativei legislative sunt încălcate unele normele ale Organizaţiei Internaţionale a Muncii, care interzic în mod expres orice discriminare în muncă şi în profesie, în speţă fiind vorba de Convenţia nr.111/1958 a OIM privind nediscriminarea în muncă şi în profesie, ratificată şi de România.



Şi din punct de vedere al dreptului intern, propunerea legislativă contravine ordinii constituţionale a României. Ea încalcă unele drepturi fundamentale ale cetăţenilor, consacrate prin Constituţia României, republicată, aşa cum sunt: art.16 care statuează egalitatea în drepturi, art.37 prin care se consacră dreptul de a fi ales, art.40 ce priveşte dreptul la asociere, art.41 potrivit căruia dreptul la muncă nu poate fi îngrădit, cât şi art.53 conform căruia se permite restrângerea unor drepturi numai cu respectarea unor condiţii imperative stabilite.



Propunerea legislativă, prin faptul că instituie o adevărată sancţiune, contravine şi principiilor generale ale statului de drept, potrivit cărora orice sancţiune porneşte de la o răspundere juridică, de regulă individuală, determinată de săvârşirea unor fapte ilicite, cu vinovăţie. Aceste principii sunt încălcate întrucât:



- se bazează pe o culpabilizare globală, făcută pe criterii politice, împotriva unor categorii de cetăţeni, fără a se ţine seama de alte elemente ale răspunderii;

        - culpabilizarea generală nesocoteşte prezumţia de nevinovăţie.


În raport de cele menţionate, propunerea legislativă nu este susţinută din punct de vedere juridic, introducând norme discriminatorii şi aducând atingere drepturilor şi libertăţilor fundamentale ale omului, consecrate prin instrumente juridice internaţionale, la care România este parte, încălcându-se deopotrivă şi normele constituţionale, în special pe cele care protejează valorile fundamentale, supreme, ale statului roman, cum sunt: statul de drept, democraţia, drepturile şi libertăţile cetăţenilor, dreptatea şi pluralismul politic.


Din numărul total de 27 membri ai Comisiei juridice, de disciplină şi imunităţi au participat la dezbateri 14 deputaţi, iar din partea Comisiei pentru drepturile omului, culte şi problemele minorităţilor naţionale, au participat la dezbateri 9 deputaţi din cei 13 prezenţi.


În urma dezbaterii, membrii celor două Comisii au hotărât, cu 23 de voturi pentru, să propună plenului Camerei Deputaţilor respingerea propunerii legislative privind limitarea temporară a accesului la demnităţi şi funcţii publice pentru persoanele care au făcut parte din structurile de putere ale regimului comunist.

În raport de obiectul şi conţinutul său, propunerea legislativă face parte din categoria legilor organice.
PREŞEDINTE, 


    PREŞEDINTE,

Sergiu ANDON


    Nicolae PĂUN

SECRETAR,


    SECRETAR,

George BĂEŞU


 Ştefan BUCIUTA

Consilieri:

Dr. Corneliu Manda

Onesia Babeş

